6.	જોડણી આયોજન કરતા પહેલાં આપણે એક વાતનો સ્વીકાર કરવો પડે કે જોડણી બોલાતી ભાષા પર આધાર રાખતી નથી. એક બાજુ ધ્વનિવ્યવસ્થા છે તો બીજી બાજુ લેખનવ્યવસ્થા છે. એ બન્ને વ્યવસ્થાઓ સ્વાયત્ત છે. હા, એ બન્નેને જોડતી એક ત્રીજી વ્યવસ્થા પણ છે. ગુજરાતી ભાષામાં જે લોકો ‘ઊંઝા જોડણી’ની વાત કરે છે એ બધા જ પ્રત્યક્ષ કે પરોક્ષ રીતે અમેરિકન સંરચનાવાદની ભાષાસમજથી પ્રભાવિત થયેલા છે. એ ભાષાવિજ્ઞાન એવું માનતું હતું કે ધ્વનિ પહેલાં, લેખન પછી. એ એમ પણ માનતું હતું કે લેખન ધ્વનિ પર આધાર રાખે છે. પાઈક નામના ભાષાવિજ્ઞાનીએ ધ્વનિઘટક પર એક પુસ્તક લખેલું. એ પુસ્તક લખવા પાછળ પાઈકનો આશય આટલો જ હતો: જે ભાષાઓ પાસે પોતાની લેખનવ્યવસ્થા નથી એ ભાષાઓની લેખનવ્યવસ્થાનું નિર્માણ કરવાની એક પધ્ધતિ આપવી. એમાં એમણે સૌ પહેલાં ધ્વનિઘટકો કઈ રીતે શોધવા એની વાત કરેલી અને પછી કહેલું કે પ્રત્યેક ધ્વનિઘટક માટે એક એક અક્ષર હોવો જોઈએ. એટલે કે જે ધ્વનિતંત્રના સ્તર પર છે એ લેખનતંત્રમાં આવવું જોઈએ. એ બન્ને વચ્ચે એક પ્રકારની સમાનતા હોવી જોઈએ.